La futura llei beneficia 826.000 empreses i autònoms i suposa un estalvi de més de 38M d'€ als agents econòmics.
El Consell Executiu va aprovar el 8 de gener aquest projecte de llei amb l'objectiu d'impulsar l'activitat econòmica en l'entorn digital.
És una normativa pionera a Europa en l'àmbit de la facilitació, que aplica el principi "Only Once" pel qual empreses i emprenedors només hauran d'aportar una única vegada les seves dades en tots els seus tràmits amb totes les administracions.
Aquesta llei —que dona continuïtat a la Finestreta Única Empresarial (FUE)— és fruit d'un treball col·laboratiu del Departament d'Empresa i Coneixement amb representants dels diferents actors econòmics implicats.
1.- Impuls de projectes empresarials estratègics: Per primer cop, s'estableix a nivell normatiu la tramitació d'urgència de projectes empresarials considerats estratègics, amb la voluntat d'oferir una "autopista administrativa" que faciliti la implantació de projectes empresarials amb valor afegit.
Amb aquesta finalitat, el Govern establirà els mecanismes per designar un projecte empresarial com a "estratègic", per tal d'impulsar un procés ordenat i equilibrat de transició cap a nous models de negoci, de major valor afegit i presència tecnològica, que consolidin el teixit productiu i l'ocupació.
Seran considerats estratègics els projectes empresarials que aportin valor afegit en desenvolupament tecnològic i innovació, desenvolupament i vertebració territorial, reindustrialització, generació d'ocupació, recuperació i foment de sectors tradicionals, protecció mediambiental, promoció de la diversitat, inclusió social, igualtat, no discriminació i conciliació en l'àmbit laboral o coresponsabilitat.
El text menciona especialment els projectes que fusionin petites empreses, incorporin startups per guanyar dimensió o incrementin el nombre de grans empreses a Catalunya.
Reglamentàriament s'establirà el procediment per designar un projecte com a estratègic i de forma periòdica, el Govern, a proposta de la Comissió per a la Facilitació de l'Activitat Econòmica, aprovarà els criteris de classificació.
2.- Consolida la FINESTRETA ÚNICA EMPRESARIAL (FUE) com a model de relació entre empreses/professionals i administració responsable per realitzar tots els tràmits necessaris per a la seva activitat des d'un punt únic, el Canal Empresa.
L'Àrea privada del portal serà l'espai que integrarà totes les relacions de l'empresa amb l'Administració.
Les administracions públiques (ajuntaments, consells comarcals...) que emprin plataformes pròpies hauran d'adaptar-les en el termini de dos anys.
També es crearà un Directori d'Empreses, Establiments i Registres, instrument que oferirà una visió integral i recopilarà la informació de la que disposen les administracions dels titulars de les activitats econòmiques i dels establiments en que es porten a terme.
3.- Les administracions passaran de gestionar formularis a gestionar dades (Only Once).
Per fer possible aquest canvi en gestió administrativa, s'implementaran mecanismes de facilitació com l'estandarització de les dades (mitjançant un Diccionari Interoperable, que integrarà totes les dades estandarditzades en el termini de 2 anys), l' identificador únic d'establiment (que permeti la identificació inequívoca de l'emplaçament on es realitza una activitat econòmica, amb independència de l'administració competent que l'hagi registrat), la tramitació unificada (que farà la captura i tractament de les dades aportades per l'empresa o emprenedor una única vegada en successius tràmits), i la proactivitat de l'administració, que oferirà a l'empresari de forma proactiva els serveis disponibles en cada moment.
4.- La Governança d'aquest nou model de relació empresa/administracions pivota sobre la Comissió per a la Facilitació de l'Activitat Econòmica, com a òrgan encarregat de fer seguiment i avaluar la implantació de les mesures establertes a la llei i establir mecanismes de col·laboració entre Generalitat i ens locals, i de l'Oficina de Gestió Empresarial (OGE), com a unitat responsable de definir la estratègia per fer efectiva la FUE i coordinar el seu desplegament.
Així mateix, es preveu els organismes encarregats d'oferir les solucions tecnològiques seran el Centre de Telecomunicacions i Tecnologies de la Informació (CTTI) i Consorci de l'Administració Oberta de Catalunya (AOC) per a la Generalitat, i el Consorci de l'Administració Oberta de Catalunya (AOC) i les Diputacions per als ens locals.
5.- A la futura llei es regulen totes les activitats econòmiques, no tan sols les innòcues i de baix risc, a través del règim de comunicació.
En aquests casos, únicament caldrà incorporar un certificat tècnic i, en cas que sigui necessari per la dimensió o capacitat dels establiments, s'aportarà també un projecte tècnic amb una descripció tècnica més acurada del compliment normatiu d'aquesta activitat no innòcua o de major risc, per tal de protegir l'interès general.
6.- Va un pas més enllà en la simplificació de la intervenció administrativa, amb una minimització del control administratiu, que serà a posteriori.
Com a regla general, la intervenció administrativa exercirà un control posterior, i només excepcionalment s'imposarà el control previ per part de l'administració.
En el cas d'inici d'activitat, les empreses i emprenedors únicament faran una declaració responsable o comunicació i en el cas d'obertura d'un establiment, sols caldrà una comunicació.
En l'exercici a l'activitat econòmica
Control posterior (Declaració responsable i comunicació)
Control posterior (Només comunicació, se suprimeix la declaració responsable)
Intervenció prèvia "en cas d'ocupar el domini públic"
(*) Sens perjudici del compliment de la normativa sectorial aplicable
7.- Pagament de taxes electrònicament: Les administracions facilitaran el pagament electrònic de les taxes associades als procediments relacionats amb l'activitat econòmica a través de les seves seus electròniques i del portal únic per les empreses, CANAL EMPRESA.
(Estarà en vigor en el termini de dos anys).
8.- Per tal que la minimització de la intervenció administrativa no redundi en un incompliment de la normativa, s'estableix un sistema de control posterior de les activitats, que s'aplicarà en defecte de normativa sectorial, i que serà proporcional, no discriminatori, transparent, objectiu i vinculat a l'interès general.
L'incompliment de la llei podrà comportar multes addicionals de fins a 20.000 euros i la prohibició de comunicar o declarar l'inici d'activitat objecte de sanció entre a 6 mesos i 2 anys.
Beneficiarà al 89% de les empreses i 91% dels autònoms, i suposarà un estalvi de 39 milions d'€ a empreses i emprenedors.